Outistiese seun (9) kry spyker in die kop in boelie-aanvalFoto: Dailymail.co.uk. WAARSKUWING: Die inhoud en foto’s van die berig is grafies van aard en mag sensitiewe lesers en kinders ontstel. Romeo Smith, ŉ negejarige outistiese seun, is met ŉ spyker in sy kop agtergelaat nadat ŉ groep boelies hom aangeval het terwyl hy op pad was huis toe. Dit is onbekend presies wanneer die voorval plaasgevind het. Dailymail.uk berig die kind van Mansfield in Nottinghamshire in Brittanje het saam met sy ma, Natasha (30), en drie ander kinders huis toe geloop toe die voorval plaasgevind het. Natasha het gesê dat Romeo gewoonlik ŉ entjie agter haar loop omdat hy daarvan hou om na goed te kyk. Daarom was dit nie vir haar vreemd nie. ŉ Groepie boelies het hom genader en hom lelike goed begin toesnou en stokke na sy kant toe geswaai toe hy in ŉ boom geklim het om van hulle te probeer wegkom. Natasha het besef Romeo is nie meer agter haar nie en het onmiddellik vir Craig, sy pa, gestuur om na hom te gaan soek. Sy pa het hom in die boom aangetref. Terwyl hy en sy pa huis toe loop, is Romeo met ŉ houtplank met spyker daarin gegooi. Die spyker het in sy agterkop vasgeslaan en daar bly sit. Sy pa het hom huis toe gedra waarna hy na die Manfield King’s Mill-hospitaal geneem is vir mediese behandeling. “Romeo was so dapper. Hy is baie gelukkig, dit kon baie erger gewees het,” het Natasha later gesê.